Gendrutis Morkūnas

Gendrutis Morkūnas (1960 m. rugpjūčio 4 d. Mėdžiūnuose – 2009 m. gruodžio 31 d. Vilniuje) – vaikų rašytojas, fizinių mokslų daktaras, radiacijos tyrinėtojas.

Gimė Vabalninko krašte, Žaliojoje girioje esančiame Mėdžiūnų kaime. Vaikystę praleido Laužų kaime. Lankė pradinę Stumbriškio mokyklą. 1978 metais baigė Vabalninko Balio Sruogos vidurinę mokyklą aukso medaliu. Mokėsi Vilniaus universiteto Fizikos fakultete, vėliau jame ir dirbo.Prisimenant Gendrutį Morkūną selonija.lt 

Atliko įvairius tyrimus, ieškojo būdų, kaip žmonėms būtų galima apsisaugoti nuo radiacijos, rašė mokslinius straipsnius. Taip pat reiškėsi kaip eseistas „Šiaurės Atėnuose“, internetiniame portale bernardinai.lt, Biržų krašto laikraštyje „Šiaurės rytai“.

Kaip vaikų rašytojas debiutavo 2005 m. Iškart sulaukė pripažinimo – pirmoji knyga „Vasara su Katšuniu“ pelnė reikšmingiausio vaikų literatūros debiuto vardą. Kūryba versta į anglų, rusų, estų ir kitas kalbas.

2010 m., jau po rašytojo mirties, Gendručiui Morkūnui paskirta Vaikų literatūros premija.

 Bibliografija 

 Knygos vaikams 
 Vasara su Katšuniu: romanas. – Vilnius: Tyto alba, 2005; 2015.
 Grįžimo istorija: apysaka. – Vilnius: Nieko rimto, 2007; 2016.
 Blusyno pasakojimai: apsakymai. – Vilnius: Nieko rimto, 2008; 2014.
 Velniškai karštos atostogos: apysaka. – Vilnius: Nieko rimto, 2009; 2011.
 Iš nuomšiko gyvenimo: apysaka. – Vilnius: Nieko rimto, 2010; 2011; 2012.
 Traškančios žvaigždės: apsakymai. – Vilnius: Aštuntoji diena, 2015.

 Profesinė literatūra 

 Jonizuojančiosios spinduliuotės ir radiacinės saugos terminų žodynas: 336 terminai lietuvių, anglų, prancūzų, vokiečių, rusų k. (su Vytautu Valiukėnu ir Egle Makariūniene). – Vilnius: Litimo leidykla, 1999.
 Radonas patalpose: jo kiekio mažinimo būdai (su Bertil Clavensjö ir Gustav Åkerblom). – Vilnius: Litimo leidykla, 1999.
 Rentgeno diagnostikos procedūrų kabineto apsaugomųjų elementų storių skaičiavimas : metodinės rekomendacijos . – Vilnius: RSC, 2001.
 Radiacinė sauga? Tai labai paprasta. – Vilnius: Kriventa, 2004.
 Kokybės sistemų kūrimas ir diegimas rentgeno diagnostikos skyriuose : metodinės rekomendacijos (kartu su Juliumi Žiliuku ir T. G. Aalbers). – Vilnius: Kriventa, 2004.
 Radiacinė sauga ir radioaktyviųjų atliekų tvarkymo technologijos : mokomoji knyga . – Vilnius: Technika, 2007.
 Radonas ir gamtinė apšvita (kartu su Laima Pilkyte, Rima Ladygiene, Birute Griciene). – Vilnius: Kriventa, 2009.

 Kitos knygos 

 Puodukas kefyro ant palangės: gyvenimas sergant. – Vilnius: Bernardinai.lt, 2012.

 Nuorodos 

 Interviu su Gendručiu Morkūnu, Rubinaitis, 2009 m. 

Kategorija:Lietuvos rašytojai
Kategorija:Lietuvos fizikai
Kategorija:Vaikų rašytojai